荻塘西莊贈房元垂
作者：張光朝
朝代：唐

paragraphs: 門在荻塘西，塘高何聯聯。
往昔分地利，遠近無閑田。
水國信汙下，霖霪即成川。
苗稼盡湮沒，茲鄉獨豐年。
家肥待親懿，人樂思管弦。
日晏始能起，盥漱看廚煙。
醞酒寒正熟，養魚長食鮮。
黃昏鐘未鳴，偃息早已眠。
何意久城市，寂寥丘中緣。
俯仰在顏色，區區人事間。
憶昔炎漢時，乃知綺季賢。
靜默不能仕，養老終南山。